Die dwergseekoei (Hexaprotodon liberiensis) is een van die twee oorlewende spesies seekoeie. Hy lyk baie soos 'n jong seekoei (Hippopotamus amphibius); daarom het hy die naam dwergseekoei gekry. Twee subspesies bestaan, Hexaprotodon liberiensis liberiensis en Hexaprotodon liberiensis heslopi. Die spesie is baie kleiner as gewone seekoeie en hul oë is meer aan die kante van die kop. Anders as die gewone seekoei, het die dwergseekoei ses snytande in plaas van vier. Hulle bly langer op land as die gewone seekoei en is meer donker van kleur. As dwergseekoeie gepaar het word hul vel bedek met skuim. Dit verhinder dat die vel uitdroog en hou dit klam en soepel. Hulle sweet 'n rooi vloeistof, sodat dit lyk asof die dier bloei. Hulle het 'n skouerhoogte van 80 sentimeter, is 1,4 tot 1,6 meter lank en weeg 160 tot 275 kilogram. Hulle stert is ongeveer 15 cm lank. By dwergseekoeie is die wyfie dominant. Die mannetjie kan dikwels herken word aan die baie littekens wat hulle het. Dwergseekoeie is eensame diere en soek slegs mekaar se geselskap gedurende die paartyd. Die wyfie is gewoonlik vir ses tot sewe maande dragtig en het dan een, maar soms twee kleintjies.